
[bookmark: n_0]Vadovaudamasi Lietuvos Respublikos vietos savivaldos įstatymo 34 straipsnio 6 dalies 2 punktu ir vykdydama Lazdijų rajono savivaldybės 2024–2026 metų strateginio veiklos plano, patvirtinto Lazdijų rajono savivaldybės tarybos 2024 m. vasario 15 d. sprendimu Nr. 5TS-279 „Dėl Lazdijų rajono savivaldybės 2024–2026 metų strateginio veiklos plano patvirtinimo“, Kultūros ir turizmo plėtros programos 05-01-01 (TP) uždavinio „Užtikrinti bendruomenės poreikius atitinkančią kultūros įstaigų veiklą ir renginių įvairovę“ 05-01-01-05 (P) priemonę „Meno kolektyvų ir jų vykdomų kultūrinių veiklų finansavimas“:
1. T v i r t i n u Lazdijų rajono savivaldybės meno kolektyvų ir jų vykdomų kultūrinių veiklų finansavimo konkurso tvarkos aprašą (pridedama).
2. [bookmark: n_1]P r i p a ž į s t u netekusiu galios Lazdijų rajono savivaldybės administracijos direktoriaus 2020 m. liepos 1 d. įsakymą Nr. 10V-514 „Dėl Lazdijų rajono savivaldybės meno kolektyvų ir su meno kolektyvų veikla susijusių kultūrinių projektų finansavimo konkurso tvarkos aprašo patvirtinimo“.

Viktorija Savukienė, tel. +370 612 18 953 
PATVIRTINTA
Lazdijų rajono savivaldybės 
administracijos direktoriaus 
2024 m. balandžio 3 d. 
įsakymu Nr. 10V-214


LAZDIJŲ RAJONO SAVIVALDYBĖS MENO KOLEKTYVŲ IR JŲ VYKDOMŲ KULTŪRINIŲ VEIKLŲ FINANSAVIMO KONKURSO TVARKOS APRAŠAS

I. BENDROSIOS NUOSTATOS

1. Lazdijų rajono savivaldybės meno kolektyvų ir jų vykdomų kultūrinių veiklų finansavimo konkurso tvarkos aprašas (toliau – aprašas) nustato Lazdijų rajono savivaldybės (toliau – Savivaldybė) meno kolektyvų ir jų vykdomų kultūrinių veiklų finansavimo konkurso (toliau – konkursas) organizavimo, vertinimo, finansavimo, atsiskaitymo už gautų lėšų panaudojimą bei veiklos ir finansinės kontrolės ir jų vykdymo patikrinimo tvarką.
2. Apraše vartojama sąvoka meno kolektyvas – asmenų grupė, laisvalaikiu užsiimanti menine veikla, turinti savo repertuarą ir galinti jį pristatyti žiūrovams. 
3. Konkurso tikslas – skatinti Savivaldybės meno kolektyvų plėtrą, kelti jų meninį lygį, sudaryti jiems sąlygas populiarinti įvairius meno žanrus, aktyviai dalyvauti rajono, regiono, šalies kultūriniame gyvenime bei atstovauti rajonui kultūriniuose renginiuose užsienyje.
4. Lėšos Savivaldybės meno kolektyvų ir jų vykdomų kultūrinių veiklų finansavimo konkurso vykdymui numatomos kiekvienais metais Savivaldybės biudžete, Savivaldybės kultūros ir turizmo plėtros programoje.

II. KONKURSO FINANSAVIMO PRINCIPAI

5. Finansavimas gali būti skiriamas: 
5.1. gastrolių ir kitų koncertinių mėgėjų meno kolektyvo išvykų (dalyvavimas renginiuose, festivaliuose, konkursuose ir kt.) išlaidoms padengti;
5.2. meno kolektyvų sceniniams, tautiniams drabužiams ir (ar) instrumentams įsigyti;
5.3. koncertinių programų sukūrimo ar parengimo išlaidoms padengti;
5.4. priemonėms, užtikrinančioms repeticijų, koncertų ir sceninių pasirodymų kokybę, įsigyti;
5.5. kitoms pagrįstoms su mėgėjų meno kolektyvo veikla susijusioms išlaidoms.
6. Projekto lėšos negali būti skiriamos pastatų rekonstrukcijai, statybai, patalpų eksploatacijai, remontui, patalpų ir įrangos nuomai ar išperkamajai nuomai (išskyrus trumpalaikę įrangos, patalpų nuomą renginio metu) bei išlaikymui, įsiskolinimams dengti ar investiciniams projektams finansuoti, taip pat baldams, transporto priemonėms, kompiuterinei įrangai, darbo užmokesčiui, projekto parengimo arba kitoms, su meno kolektyvo veikla nesusijusioms, išlaidoms.

III. KONKURSO ORGANIZAVIMAS

7. Savivaldybės meno kolektyvų ir jų vykdomų kultūrinių veiklų finansavimo konkursą organizuoja Lazdijų rajono savivaldybės administracijos Švietimo, kultūros ir sporto skyrius. Informacija apie konkursą ir kvietimą teikti paraiškas (toliau – kvietimas) skelbiama Savivaldybės interneto svetainėje www.lazdijai.lt. Kvietime nurodoma paraiškų priėmimo terminas, vieta, kontaktinis asmuo, jo telefono numeris ir elektroninio pašto adresas, kita pareiškėjams aktuali informacija. Paraiškos forma pridedama (aprašo priedas Nr. 1). Projektų paraiškoms pateikti skiriamas 10 darbo dienų terminas.
8.  Projektų paraiškas gali pateikti Savivaldybės kultūros ir švietimo įstaigų, turinčių juridinio asmens teises, kitų Savivaldybės teritorijoje registruotų įstaigų, organizacijų, asociacijų, veikiančių kultūros srityje, meno kolektyvai (toliau – Pareiškėjas).
9. Vienas meno kolektyvas gali teikti tik vieną projekto paraišką.
10. Projektų konkursui pateikiama užpildyta ir pasirašyta paraiškos forma (1 priedas).
11. Projekto paraiška, parengta vadovaujantis šiuo aprašu, teikiama el. paštu arba Dokumentų ir procesų valdymo sistemoje (DocLogix). Elektronine forma teikiami dokumentai turi būti pasirašyti kvalifikuotu elektroniniu parašu (adoc) arba suformuoti elektroninėmis priemonėmis, kurios leidžia užtikrinti teksto vientisumą ir nepakeičiamumą (PDF), ir pateikti el. paštu info@lazdijai.lt. Konkursui pateikti dokumentai Pareiškėjams negrąžinami. 
12. Pareiškėjai vienu elektroniniu laišku, kurio apimtis ne didesnė nei 15 MB, projekto paraišką su aprašo 8 punkte nurodytais dokumentais išsiunčia elektroniniu paštu info@lazdijai.lt. Jei projekto paraiška su kitais ir su paraiška privalomais pateikti dokumentais, siunčiamais vienu laišku, yra didesni nei 15 MB, tokia paraiška turi būti pateikta naudojant specialias didelės apimties byloms siųsti pritaikytas programas ir (ar) mainavietes internete.

IV. PROJEKTŲ VERTINIMAS

13. Projektus vertina Savivaldybės administracijos direktoriaus įsakymu sudaryta meno kolektyvų ir jų vykdomų kultūrinių veiklų finansavimo konkurso vertinimo komisija (toliau – komisija). Komisijos veiklos forma yra posėdžiai, kurie įforminami protokolais. Protokolus pasirašo komisijos pirmininkas ir sekretorius.
14. Kiekvienas projektas vertinamas ne mažiau kaip trijų komisijos narių pagal nustatytą formą ir vertinimo kriterijus, nurodytus aprašo priede Nr. 2.
15. Vertindama komisija vadovaujasi šiuo aprašu.
16. Komisija meno kolektyvų kūrybinę veiklą vertina pagal tris kategorijas (A, B, C):
16.1. A (aukščiausia) kategorija (vertinama pagal paraiškoje pateiktą informaciją) suteikiama meno mėgėjų kolektyvams, turintiems patvirtintas kolektyvo meninio lygio kategorijas (I, II, III kategorija), dalyvaujantiems tarptautiniuose, respublikiniuose, regioniniuose renginiuose, konkursuose, apžiūrose, festivaliuose ir pelniusiems juose prizines vietas, laureato, diplomanto ir kt. vardus, pelniusiems respublikines geriausio kolektyvo nominacijas, organizuojantiems aktyvią koncertinę veiklą, reprezentuojantiems Savivaldybę tarptautiniuose, respublikiniuose renginiuose, dalyvaujantiems Lietuvos dainų šventėse. Paraiškoje pridedamas kolektyvo praėjusių metų ir projekto vykdymo laikotarpiu numatytų veiklų aprašymas (koncertinė, sceninė veikla, ne mažiau 8 pasirodymai per metus);  
16.2. B kategorija (vertinama pagal paraiškoje pateiktą informaciją) suteikiama rajoninio lygio meno mėgėjų kolektyvams, dalyvaujantiems rajono renginiuose, šventėse, tarprajoniniuose renginiuose, aktyviai koncertuojantys, dalyvaujantys atitinkamo žanro rajoninėse apžiūrose ir pelniusiems prizines vietas. Paraiškoje pateikiama kolektyvo praėjusių metų ir projekto vykdymo laikotarpiu numatytų veiklų aprašymas (koncertinė, sceninė veikla – ne mažiau 6 pasirodymai per metus); 
16.3. C kategorija (vertinama pagal paraiškoje pateiktą informaciją) suteikiama seniūnijų, bendruomenių, visuomeninių organizacijų ir kitų įstaigų mėgėjų meno kolektyvams, kurių veikla ir sceniniai pasirodymai apsiriboja seniūnijų ir tarp seniūnijų rengiamuose renginiuose. Paraiškoje pridedamas kolektyvo praėjusių metų ir projekto vykdymo laikotarpiu numatytų veiklų aprašymas (koncertinė, sceninė veikla – ne mažiau 4 pasirodymai per metus).
17. Projektų vertinimo kriterijai:
17.1. meno kolektyvo veiklos rezultatai ir meninis lygis (paskutinių metų meno kolektyvo koncertinė veikla, kolektyvo meninės programos vertė, pasiruošimas ir dalyvavimas rajoniniuose, regioniniuose, respublikiniuose, tarptautiniuose renginiuose, konkursuose, festivaliuose, Lietuvos dainų šventėje, įgyti laimėjimai, reprezentavimas rajonui Lietuvoje ir užsienyje, kolektyvo meninio lygio kategorija (I, II, III, IV kategorija nustatoma vadovaujantis Lietuvos Respublikos kultūros ministro 2008 m. kovo 17 d. įsakymu Nr. ĮV-145 „Dėl Kategorijų suteikimo mėgėjų meno kolektyvams pagal meninį lygį, veiklą ir pasiektus rezultatus nuostatų patvirtinimo); 
17.2. vietos bendruomenės kultūrinių poreikių tenkinimas ir įtraukimas į projekto įgyvendinimą; 
17.3. Pareiškėjo išteklių, kvalifikacijos ir materialinė bazės projekto tikslams pasiekti pakankamumas;
17.4. sąmatos pagrindimas ir tikslingumas, atitiktis programoje numatytoms priemonėms įgyvendinti;
17.5. projekte numatytų kultūrinių veiklų perspektyvumas ir tęstinumas.
18. Komisija paraiškas vertina skirtingose kategorijose (A, B, C). Vertinama kiekviena projektų paraiška, skiriant balus pagal vertinimo kriterijus, numatytus aprašo priede Nr. 2. Pretenduoti į finansavimą gali projektų paraiškos, įvertintos 30 ir daugiau balų.
19. Įvertinus paraiškų atitiktį pagal nurodytus vertinimo kriterijus, vertinimo metu nustatomas siūlomas maksimalus lėšų, reikalingų projektui įgyvendinti, dydis.
20. Komisija skirtingose kategorijose (A, B, C) susumuoja visų komisijos narių skirtus balus bei siūlomas maksimalias lėšas projektui įgyvendinti ir kiekvienai projektų paraiškai išveda vertinimo balų ir siūlomų skirti lėšų aritmetinį vidurkį.
21. Jeigu projektų paraiškoms, surinkusioms 30 ir daugiau balų, finansuoti nepakanka skirtos Savivaldybės biudžete numatytos lėšų sumos, pirmenybė suteikiama projektų paraiškoms, surinkusioms daugiau balų. Esant vienodam balų skaičiui, pirmenybė suteikiama projektų paraiškoms, surinkusioms daugiau balų pagal pirmąjį aprašo priedo Nr. 2 vertinimo kriterijų, o jei projektų paraiškos vienodai įvertintos pagal pirmąjį vertinimo kriterijų, pirmenybė suteikiama projektų paraiškoms, surinkusioms daugiau balų pagal kitą iš eilės nurodytą vertinimo kriterijų.
22. Paraiška nevertinama šiais atvejais:
22.1. projektų paraiška pateikta pasibaigus nustatytam projektų paraiškų priėmimo terminui;
22.2. Pareiškėjas ar paraiška neatitinka nuostatuose išvardintų reikalavimų. 
23. Pasibaigus paraiškų teikimo laikui, komisija, per ne ilgiau nei 10 darbo dienų, įvertina paraiškas ir, atsižvelgdama į projektų paraiškų įvertinimus ir Lazdijų rajono savivaldybės kultūros ir turizmo plėtros programoje priemonės „Meno kolektyvų ir jų vykdomų kultūrinių veiklų finansavimas“ įgyvendinimui numatytas Savivaldybės biudžeto lėšas (toliau – priemonės biudžeto lėšos), sudaro siūlomų finansuoti projektų sąrašą, teikia jį tvirtinti Savivaldybės administracijos direktoriui.

V. KONKURSO FINANSAVIMAS IR ATSISKAITYMAS UŽ GAUTŲ LĖŠŲ PANAUDOJIMĄ

24. Skirtingoms meno kolektyvų kategorijoms (A, B, C) lėšos paskirstomos:
24.1. 50 % priemonės biudžete numatytų lėšų A kategorijos kolektyvų paraiškoms finansuoti; 
24.2. 30 % priemonės biudžete numatytų lėšų B kategorijos kolektyvų paraiškoms finansuoti;
24.3. 20 % priemonės biudžete numatytų lėšų C kategorijos kolektyvų paraiškoms finansuoti.
25. Komisija, įvertinusi paraiškų kokybę pagal aprašo priedo Nr. 2 vertinimo kriterijus ir atsižvelgdama į lėšų poreikį, gali teikti Savivaldybės administracijos direktoriui siūlymą dėl projektų finansavimo 10 % perskirstyti lėšas, skirtas skirtingų kategorijų meno kolektyvų paraiškoms finansuoti.
26. Sprendimą dėl projektų finansavimo priima Savivaldybės administracijos direktorius, atsižvelgdamas į komisijos protokolu įformintus siūlymus.
27. Informacija apie Savivaldybės administracijos direktoriaus įsakymu skirtą finansavimą projektams bei projektų vertinimo rezultatus skelbiama Savivaldybės interneto svetainėje www.lazdijai.lt ne vėliau kaip per 5 darbo dienas nuo įsakymo įsigaliojimo dienos, nurodant Pareiškėjų pavadinimus, projektų pavadinimus, komisijos skirtus balus ir skirtas lėšų sumas. 
28. Apie paraiškų vertinimo rezultatus ir Savivaldybės administracijos direktoriaus priimtą sprendimą dėl lėšų skyrimo projektui, Pareiškėjas per 5 darbo dienas nuo Savivaldybės administracijos direktoriaus įsakymo įsigaliojimo dienos informuojamas elektroniniu paštu, jo nesant – paštu.
29. Siekdamas gauti projektui po konkurso skirtas lėšas, Pareiškėjas Savivaldybės administracijai pateikia paraišką (3 priedas) ir patirtas išlaidas pagrindžiančių dokumentų (sutarčių, sąskaitų, PVM sąskaitų faktūrų, perdavimo–priėmimo aktų ir kt.) kopijas. Skyriaus atsakingas darbuotojas, įvertinęs pateiktus dokumentus, nenustatęs trūkumų ir užrašęs rezoliuciją, teikia Paraišką toliau tvarkyti Savivaldybės administracijos Centralizuotos buhalterinės apskaitos skyriui.
30. Savivaldybės administracijos Centralizuotos buhalterinės apskaitos skyrius, vadovaudamasis Savivaldybės administracijos direktoriaus įsakymu dėl lėšų skyrimo ir Pareiškėjo pateikta paraiška (3 priedas), perveda lėšas Pareiškėjui per 5 darbo dienas nuo šios paraiškos gavimo.
31. Pareiškėjas yra atsakingas už Savivaldybės biudžeto lėšomis finansuojamo projekto įgyvendinimą. Projektai turi būti įgyvendinti iki einamųjų metų gruodžio 1 d.
32. Už projektui skirtų lėšų tikslingą panaudojimą ir ataskaitų pateikimą nustatytais terminais atsako Pareiškėjo vadovas įstatymų nustatyta tvarka.
33. Pareiškėjas, gavęs finansavimą, turi vykdyti išlaidų apskaitą ir atsiskaityti Savivaldybės administracijos Centralizuotos buhalterinės apskaitos skyriui ne vėliau kaip per 3 darbo dienas pasibaigus ketvirčiui, pateikdamas ketvirtinę Biudžeto išlaidų sąmatos vykdymo ataskaitą pagal formą Nr. 2, patvirtintą Lietuvos Respublikos finansų ministro.
34. Jeigu iki einamųjų metų gruodžio 20 d. Pareiškėjas nepanaudoja visų gautų lėšų, iki šios datos nepanaudotas lėšas privalo grąžinti Savivaldybės administracijai.
35. Pareiškėjas gali raštu paprašyti nutraukti projekto finansavimo skyrimą bei Apraše ir Paraiškoje įsipareigojimų vykdymą, nurodydamas priežastis. Savivaldybės administracija, gavusi tokį prašymą, privalo patikrinti Pareiškėjo jau panaudotų lėšų ataskaitas. Jeigu patikrinus ataskaitas nerandama pažeidimų, finansavimo skyrimas ir įsipareigojimų vykdymas nutraukiamas. Savivaldybės administracija pagal Pareiškėjo pateiktus atsiskaitymo dokumentus apmoka išlaidas, kurios buvo padarytos projekto veikloms įgyvendinti projekto vykdymo laikotarpiu iki nutraukimo dienos, neviršinant projektui skirtos sumos.
36. Nustačius, jog Pareiškėjas neįvykdė Apraše ir Paraiškoje numatytų įsipareigojimų arba tos pačios projekto veiklos išlaidos finansuotos iš kitų šaltinių, Savivaldybės administracijos direktorius turi teisę vienašališkai nutraukti finansavimo skyrimą, įspėjant apie tai raštu ne vėliau kaip prieš 10 darbo dienų. Pareiškėjas privalo grąžinti skirtą Savivaldybės biudžeto lėšų sumą per 20 darbo dienų nuo rašto išsiuntimo dienos.

VI. PROJEKTŲ VIEŠINIMAS 

37. Projektų įgyvendinimo metu projektai viešinami, siekiant apie vykdomą projektą, jo finansavimą, projekto rezultatus informuoti suinteresuotas tikslines grupes ir Savivaldybės bendruomenę.
38. Projektų viešinimas turi būti šiuolaikiškas (panaudojant interneto svetaines, socialinius tinklus, ieškant kitų, originalių informacijos sklaidos būdų).
39. Pareiškėjo vykdomose viešinimo priemonėse turi būti nurodyta, kad projektas finansuotas Savivaldybės biudžeto lėšomis.

VII. BAIGIAMOSIOS NUOSTATOS

40. Buhalterinę apskaitą, susijusią su meno kolektyvų ir jų vykdomų kultūrinių veiklų finansavimu, tvarko Savivaldybės administracijos Centralizuotos buhalterinės apskaitos skyrius.
41. Už dokumentų, suteikiančių teisę gauti finansinę paramą, ir kitų pateiktų duomenų teisingumą atsako Pareiškėjas.
42. Pareiškėjui elektroniniu paštu, nurodytu paraiškoje, Savivaldybės administracijos siunčiami klausimai ir prašymai, susiję su paraiškos teikimu bei vertinimu, laikomi oficialiais.
43. Pareiškėjas, Savivaldybės administracijai papildomai paprašius, privalo pateikti visą prašomą informaciją ir dokumentus, susijusius su veiklomis, kurioms skirta finansinė parama iš Savivaldybės biudžeto.
44. Kilę ginčai sprendžiami Lietuvos Respublikos įstatymų nustatyta tvarka.
45. Aprašas keičiamas ar panaikinamas Savivaldybės administracijos direktoriaus įsakymu.
____________________________

